Flemming Damgaard Larsen (V), 2012-04-24:
Sverige har sin skærgård, Danmark har sin øgård.
De mange danske øer er med til at danne opfattelsen af Danmark og er med til at give Danmark sin identitet, de utrolig mange danske øer.
Det er klart, at disse mange øre med hver deres natur, kultur, historie og egenart giver et mangfoldigt Danmark; et mangfoldigt Danmark, som vi skal værne om og udvikle.
Det er også med til at gøre Danmark til et spændende og tiltrækkende turistland.
Småøerne er jo defineret som de øer, der ikke er en selvstændig kommune, som ikke er bro- eller landfaste, og som har et minimum af helårsbeboere.
Det har øsammenslutningen gjort fantastisk godt, og det er det bestemt værd at kippe med flaget for.
Det er yderst svære betingelser, øsammenslutningen har for sit virke, og arbejdsopgaverne er også meget svære.
Det gode arbejde, der udføres i øsammenslutningen nu og siden 1974, har og har haft stor betydning for småøerne og for Danmark.
Det har i den grad været med til at sætte småøerne og deres vilkår på dagsordenen.
Se blot på det nyeste projekt – Bliv Øbo – som løber i øjeblikket, og som har sin store dag lørdag den 12. maj med arrangementer i de store byer.
Når vi skal fremme bosætning, erhverv og turisme på småøerne, er der flere parter, der skal i spil.
Det er regering, Folketing, de kommuner, som har småøer, øsammenslutningen og småøerne selv.
Ingen af de her nævnte kan smyge sig uden om medansvaret.
Sådan som vi lige nu indretter os, er det især de kommuner, der har småøer, der er krumtappen.
Staten giver ekstra bloktilskud til disse kommuner.
I 2012 beløber det sig til 88,4 mio. kr.
Det skal specielt medvirke til, at der kan være en ordentlig færgeforbindelse til småøerne.
Men kommunerne har også andre ekstraomkostninger ved at have en eller flere småøer.
Der er bare det interessante ved det, som ikke alle kommuner er bevidste om, nemlig at kommunerne har meget store ekstra indtægter ved at have en eller flere småøer og de enorme turistindtægter, de giver.
Langt de fleste kommuner, som har småøer, har altså den største turistattraktion i kommunen som netop den lille ø eller småøerne.
Det kan samtidig være med til at give kommunen et stærkt brand, hvis kommunen forstår det.
I den forbindelse vil jeg opfordre ministeren og regeringen til, at der bliver lavet et hurtigt udredningsarbejde, der beskriver de økonomiske forhold omkring de små øer, hvad angår udgifter og indtægter og afledninger heraf.
Jeg tænker både på turister, skatter, ejendomsskatter, arbejdspladser med meget mere.
Fra statens side må vi fordomsfrit se på, om færgebetjeningen af småøerne er organiseret godt nok.
Færgebetjeningen er alfa og omega for netop at fremme bosætning, erhverv og turisme.
Det er ikke godt nok på alle øer.
På nogle øer er antallet af daglige afgange for lille, på andre øer er der hverken tidlige morgenafgange eller sene aftenafgange.
Begge dele besværliggør at kunne opretholde et levende helårssamfund på småøerne, og netop et levende helårssamfund er forudsætningen for den turistmæssige attraktion.
Jeg vil indtrængende opfordre regeringen til at indlede drøftelser med Sammenslutningen af Danske Småøer og kommunerne om, hvordan vi kan sikre bedre færgebetjening af småøerne, herunder også effektiviseringer ved fælles brændstofindkøb, bemanding m.m. Jeg vil også opfordre ministeren og regeringen til, at der bliver etableret et forskningsprojekt om, hvordan vi på en bæredygtig måde kan sikre småøerne som levende helårssamfund
Jeg vil endvidere opfordre ministeren og regeringen til straks at indlede forhandlinger med kommunerne, regionerne og øsammenslutningen om, hvordan vi kan sikre den sundhedsfaglige betjening af småøerne.
Det er således, at mange småøers beboere og mange turister ikke har en tilstrækkelig sundhedsfaglig betjening af enten læge eller sygeplejerske.
Jeg ved godt, at vi har lægehelikoptere som forsøg.
De er i mangel af bedre gode, men for det første er de meget dyre samfundsøkonomisk, for det andet er det kun et forsøg, der måske ophører, og for det tredje er der situationer, hvor en ægtefælle bliver efterladt på en mørk mark, når en patient med f.eks. hjerteproblemer bliver fløjet væk.
Det er ikke nogen rar situation.
Derfor må vi ikke lade øboerne i stikken.
Vi må sikre, at de ikke står alene med deres ansvar og engagement.
Lad os sikre, at Danmark også i fremtiden har en øgård med levende helårssamfund.